
Η εθελοντική αιμοδοσία στο επίκεντρο της ‘’Φλόγας Αγάπης’’ της 24ης Πανελλήνιας Λαμπαδηδρομίας Εθελοντών Αιμοδοτών 
Η ‘’Φλόγα Αγάπης’’ έστειλε με δύναμη και από το Κιλκίς το μήνυμα της εθελοντικής αιμοδοσίας, ως δώρο ζωής και ως πράξη αλληλεγγύης προς τον συνάνθρωπο, κατά την 24η Πανελλήνια Λαμπαδηδρομία Εθελοντών Αιμοδοτών της Πανελλήνιας Ομοσπονδίας Συλλόγων Εθελoντών Αιμοδοτών (ΠΟΣΕΑ) που πραγματοποιήθηκε την Πέμπτη 24 Σεπτεμβρίου. 
Τη ‘’Φλόγα Αγάπης’’ παρέλαβε από τον Πρόεδρο της ΠΟΣΕΑ Θεολόγο Ζώτο η ολυμπιονίκης Πηγή Δεβετζή, η οποία ήταν και η πρώτη λαμπαδηδρόμος της φετινής διοργάνωσης και από τη Λέσχη Αξιωματικών Φρουράς, όπου έγινε η τελετή υποδοχής της φλόγας  η μεγάλη ανθρωποπομπή που σχηματίστηκε κατευθύνθηκε στον συνεδριακό χώρο της Ιεράς Μητροπόλεως Πολυανής και Κιλκισίου. Την ολυμπιονίκη συνόδευσαν στη λαμπαδηδρομία και οι κορυφαίοι Κιλκισιώτες αθλητές του στίβου Γιάννης Κορακίδης, Δημήτρης Παυλίδης και Απόστολος Τζαμτζής.
Στην Φλόγα Αγάπης της ΠΟΣΕΑ συμμετείχαν από τον Δήμο Κιλκίς ο Δήμαρχος Κιλκίς Δημήτρης Κυριακίδης, οι Αντιδήμαρχοι Αλέξανδρος Σημαιοφορίδης, Αικατερίνη Γιαννακούλα – Ζιούτα,ο δημοτικός σύμβουλος Γιάννης Χατζηαποστόλου και η Πρόεδρος της Δημοτικής Κοινότητας Κιλκίς Φεβρωνία Ιωαννίδου. 
